Studieprogramrådet for lektorutdanning i realfag (LUR)

|  |  |
| --- | --- |
| Til stede: | John Tyssedal, Arne Kristian Amdal, Monica Divitini, Marius Irgens, David Ramsvik Andersen, Øyvind Mikkelsen, Ingrid Ertzgaard, Ninni Maria Unneberg, Chris Helen Solvoll (referent) |
| Forfall: | Jon Andreas Støvneng, Liv Hermanrud, Augustine Arukwe, Karina Mathisen, Roger Midtstraum |
| Kopi til: | Fakultetsdirektør Geir Ivar Soleng, Studieavdelingen, FUL- v/Christina Jenkins Slutås, NV-fakultetet, instituttene ved NV  |
| Gjelder: | Møte i Programrådet for LUR |
| Møtetid: | Fredag 04.06.2019 | Møtested: | Møterom 390A, 3. etg i Elektro A |
| Signatur: |   |

**SAK 12/2019: Godkjenning av referat fra møtet 04.06.2019 og innkalling til møtet i dag**

Referatet godkjent og sakslisten fikk ingen kommentarer

John ønsker velkommen til høstens første møte i studieprogramrådet for LUR. Runde rundt bordet.

**SAK 13/2019:**  **Opptaksstatistikk**

Det kan kun gis en foreløpig oversikt over opptaket og antallet studenter i kullene. Etter at fristen for å betale semesteravgift går ut 15. september, blir de som ikke har betalt purret. Etter 1. oktober starter prosessen med å utelukke studenter som ikke har betalt, og det tar minst en måned før vi kan avslutte studieretten. Kullene 2018-2015 har derfor færre aktive studenter enn det som vises i tabellen, mens kull 2019 gir det faktiske bildet. En mer grundig statistikk vil derfor komme på et senere tidspunkt.

Foreløpig kan vi se at kull 2019 har 93 aktive studenter, og er det største kullet som noen gang har startet på LUR. Fordelingen på studieretningene er jevn, unntatt matematikk og fysikk som har den største studentgruppen. Særdeles gledelig at retningen matematikk og informatikk er valgt av flere enn noen gang tidligere.

|  |  |  |  |  |  |
| --- | --- | --- | --- | --- | --- |
| **Studieretning**  | **Kull 2019**  | **Kull 2018** | **Kull 2017** | **Kull 2016** | **Kull 2015** |
| **Matematikk og biologi** | 15 | 14 | 14 | 7 | 5 |
| **Matematikk og informatikk** | 16 | 7 | 7 | 5 | 6 |
| **Matematikk og fysikk** | 28 | 24 | 16 | 11 | 12 |
| **Matematikk og kjemi** | 17 | 14 | 8 | 8 | 6 |
| **Kjemi og biologi** | 16 | 7 | 8 | 11 | 5 |
| **Til sammen** **(1. oktober 2019 /1. oktober oppstartsåret)** | 93/93 | 66/72 | 54/76 | 42/63 | 34/60 |

**SAK 14/2019: Orientering om arbeidet med ny struktur i lektorutdanninga v/Øyvind**

Øyvind Mikkelsen la fram arbeidet i gruppa som har sett på en mulig ny struktur i lektorutdanninga. Det viktigste er å få til å organisere femtesemester annerledes. Femtesemester er kjent for sine logistikk-flyt-utfordringer mellom campus og praksisskole, noe som fører til en tidsskvis for studentene. Å ha 15 sp disiplinfag-emner, 15 studiepoeng fagdidaktikk og i tillegg 30 dager praksis i samme semester gjør at studentene må legge ned veldig mange arbeidstimer for å komme i mål uten stryk.

Det må på plass en bedre struktur for lektorutdanninga, men det er samtidig viktig å holde seg innenfor den nye rammeplanen som kom i 2013.

Gruppa har funnet fram til tre modeller for femte semester, som blir sendt på høring

1) I tillegg til 15 studiepoeng profesjonsfag og praksis foreslås to fleksibiliserte disiplinfag

2) Et disiplinfag flyttes til et annet semester, og Ex.phil fleksibilisert settes inn i stedet for

3) Ingen disiplinfag i femte semester. Pedagogikk 2 flyttes fra tredje semester til femte semester og fleksibilisert Ex.phil settes inn. Det betyr 22,5 sp profesjonsfag, praksis og fleksibilsert emne

Gruppa har også sett på mulig endring i gjennomføring av praksisen. Studentene mener at de to første praksisperiodene er vel passive, og den lange praksisen i femtesemester blir utfordrende. Ny modell:

En uke av praksisen i femtesemester (P3) blir flyttet til P2, og P2 flyttes til før høstferien

Gruppa foreslår et tydelig skille mellom praksisuker og campusuker

Gruppa har og sett på andre deler av profesjonsfag og praksis: Kurs i skolens indre liv, alternative læringsarenaer, kobling til fagfornyelsen (praksis for eksempel på Vitenskapsmuseet for realfagene, ikke bare i skolen)

Forslagene i arbeidsgruppa skal nå ut på høring, med frist 11. november. Høringsinstanser er alle institutter, FUL, fakultetene

Det kom et ønske fra studenttillitsvalgte at Studentrådet Lektor blir hørt

**SAK 15/2019: Orientering frå møtet FUL hadde med studieprogramleiarar**

John orienterte fra møtet med FUL 24. september. Viktig å merke seg at FUL ønsker fokus på to fronter: Aktiv læring og formativ vurdering (vurdering for læring).

For lektorstudenter på realfag er en stor del av undervisningen og læringen aktiv gjennom lab og øvinger. Det at vi gir øvinger hver uke er og en form for formativ vurdering.

Studentene: Det er vanskelig å vite hva man skal gjøre i fag som ikke har øving og lab. Å aktivt lære selv vanskeligere da. Obligatoriske øvinger er viktige for at folk skal få gjort det de skal kunne og henge med i faget underveis. Det å få mer formativ vurdering kan øke arbeidsmengden, og det er ikke sikkert at studentene er interessert i det.

Gruppa er enige i at vi allerede de har gode tiltak for aktiv læring og formativ vurdering, men at det alltid er viktig å se på hvordan undervisning og læringsformene kan gjøres bedre. Ofte vil alternative læringsformer kreve mer ressurser i form av personell og utstyr.

**SAK 16/2019: Workshop for 5LU websider v/Chris**

Alle lektorprogrammene ble invitert til workshop hos SU-fakultetet 17. september. Gruppevis ble felles menypunkter gjennomgått:

* Praksis og profesjonsfag
* Studiemiljø
* Jobbmuligheter
* Utenlandsopphold
* Fag 2 (gjelder ikke Lektorutdanningen i realfag)

Resultatene av dette arbeidet vil komme på nettsidene utover høsten.

IE-fakultetet har engasjert fotograf Geir Mogen til å ta nye studieprogrambilder, og LUR er med i denne omgangen. 21. og 22. oktober tas det bilder på IMF og IDI. Studentene vil tenke på situasjoner og aktiviteter som kan egne seg for de nye bildene, og melder tilbake til Chris.

Chris vil forsøke å få til en workshop hvor LUR-involverte kan jobbe med å forbedre de resterende nettsidene våre. Sannsynlig tidspunkt for dette vil være i desember eller januar, med tanke på å forbedre sidene fram mot 15. april.

**SAK 17/2019: Innspel til studieplanen**

Grunnet den varslede omleggingen av 5. semester, blir det ikke de store endringene i studieplanen for LUR neste studieår. Eventuelle endringer må meldes inn. Ingen innspill kom fram, unntatt den tidligere varslede endringen for fysikk hvor emnet TFY Optikk bytter semester fra høst til vår.

**SAK 18/2019: Fellestur med 1. klasse LUR**

Turen til Rypetoppen ble avlyst i siste liten på grunn av oversvømmelse på Rypetoppen. Gruppa som jobber med turen har sett på alternativer hvor vi får beholdt de to viktige elementene sosial kveld med pizza og quiz, samt overnatting. Tenker oss at vi bør være tilbake på campus kl 10 neste morgen. Øyvind foreslo Sletvik feltstasjon,

<https://www.ntnu.edu/biology/research/sletvik-field-station>

 John vil undersøke om dette kan være en mulighet

**Eventuelt**

1. Referatsaker fra klassetillitsvalgte:

Pedagogikk er et emne med obligatorisk oppmøte. 2. klasse har ønsker at det settes inn vikar i pedagogikk når foreleser er syk. Alternativt at man får beskjed på forhånd, slik at studentene kan gjøre noe annet i den tiden. Har skjedd et par ganger i det siste. Kommentar fra SPR: dette må meldes inn via referansegruppa for emnet.

Tredjeklasse er ikke fornøyd med informatikk-didaktikk. Det finnes ikke så mange informatikk-didaktikere. Seminarene i informatikk-didaktikk oppfattes som poengløse, på ett tidspunkt hadde en av studentene tatt over undervisningen. Det er et stort gap mellom kvaliteten i dette emnet kontra kvaliteten i matematikk-didaktikk. Studentene ønsker kvalitet i emnet, og at den nødvendige informasjonen blir gitt (f.eks informasjon om praksis). Studentene leverer noe mer skriftlig, som kan leveres videre. Send til Chris.

1. Det kom opp spørsmål om identitetsareal for LUR. Saken har ikke kommet lengre foreløpig.
2. Vi ber institutter som har fravær om å finne en erstatter til møtene i SPR, slik at alle instituttene er representert på møtene.